Document ID: 32011D0517

KOMISSION TÄYTÄNTÖÖNPANOPÄÄTÖS,
annettu 25 päivänä elokuuta 2011,
Azerbaidžanin tunnustamisesta Euroopan parlamentin ja neuvoston direktiivin 2008/106/EY nojalla merenkulkijoiden koulutus- ja pätevyyskirjajärjestelmien osalta
(tiedoksiannettu numerolla K(2011) 6003)
(ETA:n kannalta merkityksellinen teksti)
(2011/517/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon merenkulkijoiden vähimmäiskoulutuksesta 19 päivänä marraskuuta 2008 annetun Euroopan parlamentin ja neuvoston direktiivin 2008/106/EY (1) ja erityisesti sen 19 artiklan 3 kohdan ensimmäisen alakohdan,
ottaa huomioon Belgian 7 päivänä elokuuta 2008 esittämän pyynnön,
sekä katsoo seuraavaa:
(1)
Direktiivin 2008/106/EY mukaan jäsenvaltiot voivat päättää kelpuuttaa kolmansien maiden myöntämät merenkulkijoiden pätevyyskirjat edellyttäen, että komissio on tunnustanut kyseisen kolmannen maan. Näiden kolmansien maiden on täytettävä vaatimukset, joista määrätään kansainvälisessä merenkulkijoiden koulutusta, pätevyyskirjoja ja vahdinpitoa koskevassa vuoden 1978 yleissopimuksessa (STCW-yleissopimus) (2), sellaisena kuin se on tarkistettuna vuonna 1995.
(2)
Belgia esitti 7 päivänä elokuuta 2008 päivätyllä kirjeellä Azerbaidžanin tunnustamista koskevan pyynnön. Belgian pyynnöstä komissio arvioi Azerbaidžanin merenkulkualan koulutus- ja pätevyyskirjajärjestelmät tarkistaakseen, täyttääkö Azerbaidžan STCW-yleissopimuksen vaatimukset ja onko se toteuttanut asianmukaiset toimenpiteet pätevyyskirjapetosten torjumiseksi. Arviointi perustui Euroopan meriturvallisuusviraston asiantuntijoiden helmikuussa 2009 tekemän selvityksen tuloksiin. Selvityksen yhteydessä todettiin joitakin puutteita koulutus- ja pätevyyskirjajärjestelmissä.
(3)
Komissio toimitti jäsenvaltioille kertomuksen arvioinnin tuloksista.
(4)
Komissio pyysi 4 päivänä joulukuuta 2009 ja 26 päivänä lokakuuta 2010 päivätyillä kirjeillä Azerbaidžania esittämään todisteet siitä, että todetut puutteet on korjattu.
(5)
Azerbaidžan toimitti 13 päivänä tammikuuta 2010 ja 24 päivänä joulukuuta 2010 päivätyillä kirjeillä pyydetyt tiedot sekä todisteet asianmukaisten ja riittävien korjaavien toimenpiteiden toteuttamisesta vaatimusten täyttymistä koskeneen arvioinnin aikana todettujen puutteiden korjaamiseksi.
(6)
Vaatimusten noudattamista koskeneen arvioinnin ja Azerbaidžanin toimittamien tietojen tarkastelun tulokset osoittavat, että Azerbaidžan täyttää STCW-yleissopimuksen vaatimukset ja on toteuttanut asianmukaiset toimenpiteet pätevyyskirjapetosten torjumiseksi. Sen vuoksi komission olisi tunnustettava Azerbaidžan.
(7)
Tässä päätöksessä säädetyt toimenpiteet ovat meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Direktiivin 2008/106/EY 19 artiklan soveltamiseksi Azerbaidžan tunnustetaan merenkulkijoiden koulutus- ja pätevyyskirjajärjestelmien osalta.
2 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä elokuuta 2011.

Labels: 12
8
18
9